Elon Musk har “solgt” X – til sig selv

Elon Musk har endnu en gang rystet techverdenen – denne gang ved at fusionere sin sociale medieplatform X med sit kunstige intelligens-selskab xAI. Handlen, der er foregået som en aktietransaktion, værdisætter X til 33 milliarder dollar – altså omkring 11 milliarder mindre, end Musk selv betalte, da han overtog platformen (dengang kaldet Twitter) i 2022.

Fusionen betyder, at Musk nu samler to af sine mest profilerede satsninger under én hat. På det sociale medie X skriver han, at målet er at skabe en kraftfuld synergi mellem xAI’s teknologiske kunnen og X’s globale rækkevidde:

“xAI og X’s fremtid er uløseligt forbundet. I dag tager vi officielt skridtet til at kombinere data, modeller, computerkraft, distribution og talent. Denne kombination vil frigøre et enormt potentiale ved at forene xAI’s avancerede AI-evner med X’s massive brugerskare,” lyder det fra Musk.

@xAI has acquired @X in an all-stock transaction. The combination values xAI at $80 billion and X at $33 billion ($45B less $12B debt).

Since its founding two years ago, xAI has rapidly become one of the leading AI labs in the world, building models and data centers at…
— Elon Musk (@elonmusk) March 28, 2025

xAI har allerede sat sit præg på X gennem chatbotten Grok, som er trænet på X-indhold og tilgængelig for platformens betalende brugere. Med fusionen er det tydeligt, at Musk ser X som meget mere end et socialt netværk – det skal være en drivkraft for hans ambition om at “accelerere menneskelig fremgang”.

Handlen løfter samtidig xAI’s værdi til svimlende 80 milliarder dollar (551 mia. kroner). Dog er visse detaljer stadig uklare. Ifølge Reuters er det uvist, hvordan investorer i X er blevet kompenseret, og om de overhovedet har godkendt handlen.

Det er heller ikke nogen hemmelighed, at X’s værdi har været på slingrekurs siden Musks overtagelse. Investeringsgiganten Fidelity vurderede i efteråret 2024 selskabets værdi til under 10 milliarder dollar. Men den vurdering er siden steget markant – ikke mindst efter Donald Trumps genindtræden i Det Hvide Hus, hvor Musk angiveligt har fået øget politisk indflydelse.

Samtidig kæmper Musk også på andre fronter i AI-kapløbet. Han har blandt andet forsøgt at overtage kontrollen med OpenAI og stoppe selskabets planer om at omdanne sig til en fuldt for-profit virksomhed.

Elon Musk har “solgt” X – til sig selv