Tesla klar til at tilføje Grok som ny app i bilerne

Tesla forbereder nu at integrere Grok, den lidt kontroversielle samtalebaserede AI-assistent fra xAI, der af Elon Musk er hypet som den mest avancerede chatbot nogensinde, direkte i bilernes infotainmentsystem. Funktionen er allerede skjult i den nyeste software og kan aktiveres, så snart Tesla vælger at trykke på knappen.

Ifølge oplysninger fra Tesla-hackeren Greentheonly har Grok ligget klar i bilernes software siden version 2025.14, og med opdatering 2025.20 er der tilføjet endnu flere funktioner. Funktionen kræver dog en bil med en Ryzen-baseret infotainment-computer, hvilket betyder, at ældre modeller med Intel Atom-processorer ikke understøttes i første omgang. Derudover kræver funktionen enten premium connectivity-abonnement eller Wi-Fi-forbindelse i bilen.

Mere naturligt sprog

Grok er ikke kun en traditionel stemmeassistent der kan finde informationer på nettet, eksempelvis. Den vil helt kunne erstatte det nuværende stemmekontrolsystem og i stedet give mulighed for at føre samtaler i naturligt sprog. Det kan betyde, at man slipper for at bruge faste kommandoer og i stedet kan tale mere frit med bilen.

Første kig på brugerfladen viser, at funktionen i bilen minder om den eksisterende Grok-app. Assistenten aktiveres via en mikrofonknap på skærmen, og brugeren kan vælge mellem forskellige stemmer og personligheder. Der er også indstillinger for børnetilstand og et “voksen-filter”.

Grok aktiveres enten via knaptryk eller muligvis via en fremtidig stemmekommando. Når funktionen er slået til, forbliver den aktiv, indtil samtalen afsluttes manuelt.

Grok får central rolle

Ifølge koden i softwaren ser det ud til, at Grok kan få en central rolle i Teslas fremtidige brugerflade. På sigt kan den overtage flere bilfunktioner og erstatte den nuværende stemmestyring helt. Funktionen understøtter allerede flere sprog – det vides dog ikke, om dansk er et af dem.

Tesla har endnu ikke meldt ud, hvornår appen bliver tilgængelig, men det forventes, at funktionen kan blive aktiveret i forbindelse med en kommende opdatering – muligvis allerede med version 2025.24.

Tesla klar til at tilføje Grok som ny app i bilerne